b'\n_START_ARTICLE_\nAnnika Olsen\n_START_SECTION_\nFamilie og yrkesliv\n_START_PARAGRAPH_\nHun ble f\xc3\xb8dt i T\xc3\xb3rshavn, men vokste opp i V\xc3\xa1gur. Hun er datter av skipsreder, tidligere rektor og tidligere lagtingsmedlem J\xc3\xa1kup Olsen og hustru Marna Holm. Annika Olsen er cand.mag. med mellomfag i dansk spr\xc3\xa5k og litteratur og mellomfag i religionsvitenskap samt exam.art. med bifag i f\xc3\xa6r\xc3\xb8ysk spr\xc3\xa5k og litteratur. Hun var adjunkt ved F\xc3\xb8roya Handilssk\xc3\xbali 2001\xe2\x80\x932007, F\xc3\xb8roya Studentask\xc3\xbali og HF-skei\xc3\xb0 2007\xe2\x80\x932008 og F\xc3\xb8roya L\xc3\xa6rarask\xc3\xbali 2007\xe2\x80\x932008. Hun var med p\xc3\xa5 F\xc3\xa6r\xc3\xb8yenes landslag i sv\xc3\xb8mming 1988\xe2\x80\x931995 og er fortsatt engasjert innen idrettslivet og som fiolinist.\n_START_SECTION_\nPolitisk arbeid\n_START_PARAGRAPH_\nOlsen var medlem av T\xc3\xb3rshavn kommunestyre 2004\xe2\x80\x932008, og satt blant annet i kulturkomiteen og havnestyret. I 2008 ble Olsen valgt inn p\xc3\xa5 Lagtinget med fjerde flest personlige stemmer p\xc3\xa5 partiets liste, og i 2011 ble hun gjenvalgt med flest personlige stemmer, 1\xc2\xa0344. Olsen ble medlem av Lagtingets velferdskomit\xc3\xa9 og Lagtingets kontrollkomit\xc3\xa9 i 2008. Da J\xc3\xb3annes Eidesgaards andre regjering m\xc3\xa5tte g\xc3\xa5 av den 26. september samme \xc3\xa5r, ble Olsen innenriksminister i Kaj Leo Johannesens regjering. \xc3\x93li Breckmann m\xc3\xb8tte i Olsens sted p\xc3\xa5 Lagtinget._NEWLINE_Som innenriksminister \xc3\xb8nsket Olsen \xc3\xa5 effektivisere kommunenes drift. I 2009 satte hun i gang et utredningsarbeid for en kommunereform, som endte i en folkeavstemning om kommunesammensl\xc3\xa5inger samtidig med kommunestyrevalgene i 2012. Ingen kommuner fikk et flertall i folkeavstemningen for \xc3\xa5 sl\xc3\xa5 seg sammen. Olsen stod for en reform av politi- og sysselmannsetaten som lot de seks syslene best\xc3\xa5, men minsket til fem sysselmenn, fordelt p\xc3\xa5 tre politidistrikt._NEWLINE_Hun har v\xc3\xa6rt fremholdt som formannskandidat fra den liberale fl\xc3\xb8yen i F\xc3\xb3lkaflokkurin. Olsen har tatt til orde for en \xc2\xabmodernisering\xc2\xbb av partiet._NEWLINE_Den 6. april 2011 trakk F\xc3\xb3lkaflokkurin seg ut av regjeringssamarbeidet, og Olsen returnerte til sin plass p\xc3\xa5 Lagtinget. Etter lagtingsvalget i 2011 ble det etablert enighet mellom de borgerlige partiene om et regjeringssamarbeid, og den 14. november ble Olsen utnevnt til visestatsminister og sosialminister. Regjeringen tapte flertallet ved lagtingsvalget i september 2015, der den liberale fl\xc3\xb8yen i F\xc3\xb3lkaflokkurin mistet innflytelse, og Olsen ble partiets eneste lagtingsmedlem fra T\xc3\xb3rshavn. Hun meldte seg ut av partiet noen dager senere. Hun meldte seg inn i Frams\xc3\xb3kn den 17. september, men 20. september ble hun partil\xc3\xb8s igjen og s\xc3\xb8kte permisjon fra Lagtinget. Den 4. februar 2016 kom hun tilbake til F\xc3\xb3lkaflokkurin og tok sete p\xc3\xa5 Lagtinget._NEWLINE_I 2016 ble Olsen igjen valgt inn i T\xc3\xb3rshavn kommunestyre; i samarbeid med Tj\xc3\xb3\xc3\xb0veldi og Frams\xc3\xb3kn ble hun valgt til borgermester for perioden 2017\xe2\x80\x932020.'